Putau ga de n-gu manu htam 2 rawt
- In Hpaga
- Last Updated on 19 July 2012
- By KNG
- Hits: 1072
Putau gingwang hta n-gu manu ni grai lung nga ai lam buga masha ni kaw na chye lu ai.
Myitkyina mare kaw na htaw lung ai n-gu buk mi Kyat 50,000 du hkra manu lung mat ai lam chye lu ai. Nde a shawng gaw n-gu buri mi Kyat 25,000 hte mari la lu ai raitim ya gaw htam mi rawt jat mat ai lam re.
“Masha law ai nta nga yang shat shayawm na sha ra taw ai. N-gu manu rawt mat ai majaw grai yak taw nga ga ai” nga nna Putau buga masha langai tsun ai.
Putau hta n-gu sha n ga, kaga gunrai ni yawng manu rawt taw ai lam chye lu ai. Majan n byin shi yang jum htuk (3) hta Kyat 1,000 mi raitim, ya ten hta jum htuk mi kaw Kyat 700 de lung mat sai lam chye lu ai.
Dat-si mung soi mi hpe Kyat 2,500 jaw ra ai lam tsun ai.
Myen asuya hte KIA Shanglawt ni majan byin ai majaw Myitkyina-Putau lam jahkring hkring pat mat ai hte gunrai hpe nbungli hte sha madung htaw ra ai majaw, gunrai yawng grai manu laja wa ai lam buga masha ni tsun ai.
“Mawdaw lam hpe ya ten pat da ai. Yanam Ta rai yang gara hku she di sana kun pyi n chye mat sai,” nga nna lahta na buga masha matut tsun ai.
Ndai mawdaw lam hpe asuya hku na tsepkawp pat da ai n raitim kadai mung hkawm sa n gwi ai lam chye lu ai.
Dai ning Putau kaw mam n kaja ai shaning wa ang ai majaw mung, hkauna galaw sha ai ni du hkra yak hkak nga ma ai. Shawoi mam dang (10) ram pru ai hkauna, dai ning dang (7) sha pru ai lam, hkau na galaw sha ai ni tsun ai.
Putau buga masha malawng gaw namsi dut ai, nam rai ni rai nga ai Shipadi, Lagat n’tsin, Tsiru ni tam du rai na kan bau ma ai lam chye lu ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn